Document ID: /roh_data/filtered/fineweb-2-filterrobots_roh.jsonl.gz/67478

Bun 100 dis mainan els dus ussa gia lur departaments: Carmelia Maissen ch'ha surpiglià il departament d'infrastructura, energia e mobilitad e Martin Bühler ch'è da nov al timun dal departament da finanzas e vischnancas. Tuts dus sa mussan cuntents cun lur emprims mais en uffizi.
A l'entschatta giaja per la gronda part per sa leger en ils dossiers, ils projects e las proceduras – e cunzunt per emprender d'enconuscher ils collavuraturs e las collavuraturas. Martin Bühler haja gia pudì visitar las regiuns e tar Carmelia Maissen stettia quai anc sin il program per ses emprim onn.
Quels emprims bunamain 100 dis sajan stads fitg interessant per tuts dus. Per Martin Bühler sajan quai stads dis fitg variants e nagin di saja stà medem sco l'auter. El haja era constatà ch'el haja fitg bleras differentas rollas – e ch'il temp per mintga singula rolla saja plitost rar. Uschia dubitescha el ch'el vegnia ad avair lungurella ils proxims quatter onns. Carmelia Maissen haja emprendì ina massa da nov en quel emprim temp – surtut sch'i giaja per la tematica zunt cumplexa da l'energia.
Omadus sa sentian pronts e s'allegrian fitg sin quels quatter onns en lur departaments.